L 111/6
SK
Úradný vestník Európskej únie
26.4.2023
(23)
Opatrenia Únie v oblasti klímy by mali vychádzať z najnovších vedeckých poznatkov.
Poradenstvo Európskej vedeckej poradnej rady pre zmenu klímy zriadenej podľa článku 10a nariadenia Európskeho parlamentu a Rady (ES) č. 401/2009 (16) by sa preto malo posudzovať v kontexte nariadenia (EÚ) 2018/842.
(24)
Vzhľadom na zavedenie posilneného režimu súladu nariadením (EÚ) 2018/841 od roku 2026 je vhodné zrušiť odpočítanie emisií skleníkových plynov vytvorených každým členským štátom v období od roka 2026 do roka 2030 v sektore LULUCF nad rámec jeho odstraňovania.
Článok 9 ods.
2 nariadenia (EÚ) 2018/842 by sa preto mal zodpovedajúcim spôsobom zmeniť.
(25)
Je vhodné, aby sa pri preskúmaní nariadenia (EÚ) 2018/842 v roku 2024 zohľadnili ciele Únie v oblasti znižovania emisií skleníkových plynov podľa nariadenia (EÚ) 2021/1119, záväzok Únie plniť ciele Parížskej dohody a všetky príslušné záväzky vyplývajúce z konferencií zmluvných strán UNFCCC.
Okrem toho by uvedené preskúmanie malo zahŕňať trajektóriu znižovania emisií skleníkových plynov, ktorá je v súlade so záväzným zámerom dosiahnuť klimatickú neutralitu v Únii do roku 2050 podľa nariadenia (EÚ) 2021/1119.
(26)
Emisie skleníkových plynov iných ako CO2, ako sú metán, oxid dusný a fluórované plyny, predstavujú viac ako 20 % emisií skleníkových plynov v Únii.
Na emisie skleníkových plynov iných ako CO2 sa vzťahuje nariadenie (EÚ) 2018/842, a preto budú nevyhnutne súčasťou opatrení, ktoré členské štáty zavedú s cieľom splniť svoje zvýšené ciele zníženia emisií skleníkových plynov do roku 2030 podľa tohto nariadenia.
Členské štáty majú do 30. júna 2023 predložiť Komisii návrh aktualizácie svojich integrovaných národných energetických a klimatických plánov.
Komisia v tejto súvislosti vydá usmernenia, a to aj s cieľom povzbudiť členské štáty, aby stanovili ciele a politiky na zníženie emisií metánu.
Podobne majú členské štáty posúdiť, či by sa ich strategické plány v rámci spoločnej poľnohospodárskej politiky mali revidovať tak, aby odrážali zvýšené ambície v nariadení (EÚ) 2018/842 zavedené jeho zmenami prostredníctvom tohto nariadenia.
Komisia zahrnie do výročných správ podľa článku 29 ods.
5 nariadenia (EÚ) 2018/1999 informácie o výsledkoch dosiahnutých kombináciou úsilia Únie a vnútroštátneho úsilia v súvislosti s emisiami skleníkových plynov iných ako CO2.
Komisia má posúdiť aj návrhy integrovaných národných energetických a klimatických plánov a môže vydať odporúčania členským štátom, ktoré nedosahujú dostatočný pokrok.
Komisia v kontexte preskúmania nariadenia (EÚ) 2018/841 posúdi súčasné trendy a budúce prognózy emisií skleníkových plynov z poľnohospodárstva, ako aj regulačné možnosti s cieľom zabezpečiť ich súlad s cieľom dosiahnuť dlhodobé zníženie emisií skleníkových plynov vo všetkých odvetviach hospodárstva v súlade so zámerom Únie dosiahnuť klimatickú neutralitu a strednodobými cieľmi Únie v oblasti klímy stanovenými v nariadení (EÚ) 2021/1119.
Pri preskúmaní nariadenia (EÚ) 2018/842 Komisia posúdi, ako všetky odvetvia, na ktoré sa vzťahuje uvedené nariadenie, prispievajú k zníženiu emisií skleníkových plynov vrátane najmä dosiahnutého zníženia emisií skleníkových plynov iných ako CO2, a to aj v iných odvetviach než v poľnohospodárstve.
(27)
Keďže ciele tohto nariadenia, a to prispôsobenie povinností členských štátov, pokiaľ ide o ich minimálne príspevky na obdobie rokov 2021 až 2030 k splneniu cieľa Únie, ktorým je zníženie jej emisií skleníkových plynov a prispievanie k plneniu cieľov Parížskej dohody, vzhľadom na nariadenie (EÚ) 2021/1119, nie je možné uspokojivo dosiahnuť na úrovni členských štátov, ale z dôvodov ich rozsahu a dôsledkov ich možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii.
V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie týchto cieľov.
(28)
Nariadenia (EÚ) 2018/842 a (EÚ) 2018/1999 by sa preto mali zodpovedajúcim spôsobom zmeniť,
(16) Nariadenie Európskeho parlamentu a Rady (ES) č. 401/2009 z 23. apríla 2009 o Európskej environmentálnej agentúre a Európskej environmentálnej informačnej a monitorovacej sieti (Ú. v.
EÚ L 126, 21.5.2009, s. 13).